**СТАНОВИЩЕ**

**за заседанието на Националния съвет по биологично разнообразие,**

**13.7.2022 г., относно проект на „План за действие за опазване на**

***Dicranum viride* (Sull. & Lesq.) Lindb. и**

***Buxbaumia viridis* (Moug. Ex Lam. & DC.) Brid. Ex Moug & Nestl.**

**в България 2022 – 2031 г.“**

Планът за действие за опазване на видовете *Dicranum viride* (Sull. & Lesq.) Lindb. и *Buxbaumia viridis* (Moug. Ex Lam. & DC.) Brid. Ex Moug & Nestl. в България 2022-2031 г. e разработен по проект BG16M1OP002-3.020-0017, финансиран от Оперативна програма „Околна среда 2014 – 2020 г.“ (ОПОС 2014-2020 г.), съфинансиран от Европейския съюз чрез Европейски фонд за регионално развитие и Кохезионен фонд 06: Съхраняване и опазване на околната среда и насърчаване на ресурсната ефективност. Финансира ОПОС 2014-2020 г. по Приоритетна ос 3 „НАТУРА 2000 и биоразнообразие“ по процедура „Изготвяне/актуализиране на планове за действие за видове“.

Планът е за период от 10 години и е разработен в съответствие с изискванията на Наредба № 5 от 01.08.2003 г., издадена от МОСВ.

Планът е възложен за изготвяне от Министерство на околната среда и водите чрез Задание, съгласувано през 2018 г. от министъра на околната среда и водите.

Бенефициент на плана е Сдружение „Форум Природа“, автори на плана са доц. д-р Анна Ганева и доц. д-р Райна Начева от Институт за биоразнообразие и екосистемни изследвания към Българска академия на науките.

След преглед на внесената документацията по проекта на Плана за действие **дирекция НСЗП изразява следното становище:**

Планът е изготвен в съответствие със структурата на техническото задание. Предпочитаните подходи са съобразени с двата растителни вида, приоритизирани са популации и са конкретизирани дейности, изпълнявайки основната цел на плана: създаване на предпоставка за опазване и устойчиво управление на популациите и местообитанията на *Dicranum viride* (7 находища)и *Buxbaumia viridis* (11 находища)*.* Посочени са и няколко второстепенни цели за постигане на основната цел. Планът съдържа подробни актуални данни за състоянието на видовете, таксономия, номенклатура и морфология на видовете, международен и национален природозащитен статус, законова защита по европейското и националното законодателство. Документът е разработен в резултат на проведени наблюдения и изследвания на авторите през 2021 г., обобщена и анализиране е информация от литературни източници, докладвания на България по чл. 17 от Директива 92/43/ЕИО, доклади на биогеографско ниво, резултати от проекти и др.

**Дейности по опазване на 1381 *Dicranum viride*, 1386 *Buxbaumia viridis* в Националната рамка за приоритетни действия 2021 – 2027 г. (**НРПД 2021 – 2027 г.)

Съгласно наскоро одобрената НРПД от Европейската комисия, чрез Постоянното представителство на България в гр. Брюксел, са планирани дейности, които да се осъществят с финансовата подкрепа на програмите на ЕС за периода 2021 – 2027 г. Пълният текст с приложени документи към него е наличен на страницата на МОСВ, Информационна система за защитени зони от екологична мрежа Натура 2000:

<http://natura2000.moew.government.bg/Home/Documents>.

НРПД цели остойностяване на необходимостта от прилагане на съвкупност от действия за запазване и подобряване на природозащитния статус на видовете и местообитанията по Директива 92/43/ЕИО и Директива 2009/147/ЕИО, в частност в горски екосистеми, на 1381 *Dicranum viride* и подсилване на популацията на вида.

Обект на прилагане на природозащитни мерки са и двата вида.

1. Пряко въздействие за подобряване на природозащитното състояние на естествените местообитания на *Dicranum viride* и *Buxbaumia viridis.*

Мярка 33: Подобряване/поддържане на природозащитното състояние на тревни типове природни местообитания и на видове висши растения чрез премахване на инвазивни чужди видове.

В Плана за действие е залегнала съвкупност от дейности, свързани с прилагане на „7.2. Пряко опазване и възстановяване на видовете и местообитанията им - *in situ* и *ex situ*“.

Мярка 2. Подпомагане на възобновяването на видовете чрез размножаване на вида в лабораторни условия и осигуряване на достатъчно жив материал за разселване в естествени местообитания.

Дейност 2.1. Въвеждане на *D. viride* в *in-vitro* култура от плана и повторно въвеждане на отгледаните растения в землищата на с. Чупрене и с. Стакевци (Видинска област, Западна Стара планина).

Изпълнение с финансовата подкрепа на Европейски фонд за регионално развитие (ЕФРР).

2. Косвено въздействие за подобряване на природозащитното състояние на естествените местообитания на *Dicranum viride* и *Buxbaumia viridis,* което може да се очаква във връзка с устойчивото управление на горите, като техни естествени местообитания. В НРДП са предвидени мерки за горските типове природни местообитания в това число и 9110, 9130, 9170 (*мерки 47, 48 и 50* ). Предвидени за изпълнение с финансовата подкрепа на Европейски фонд за гарантиране на земеделието (ЕФГЗ), Европейски земеделски фонд за развитие на селските райони (ЕЗФРСР) (*мярка 50*), Европейски фонд за регионално развитие (ЕФРР) и национално съфинансиране за *мярка 47* и *мярка 48*.

**Във връзка с гореописаното дирекция НСЗП счита, че членовете на НСБР следва да предложат на министъра на околната среда и водите да утвърди „План за действие за опазване на *Dicranum viride* (Sull. & Lesq.) Lindb. и *Buxbaumia viridis* (Moug. Ex Lam. & DC.) Brid. Ex Moug & Nestl. в България 2022 – 2031 г.“**